《为痴绝和尚赞初祖达磨并马大师画象 其二》
宋代·释居简

金鸡毒，一粒粟，未踏杀人，已先跌足。一十八滩兮障回死水，八十四人兮淹浸弗死。

洪都兮泐潭，宗风兮肆凌厉。一波动兮万波起，派兮支兮滔滔者皆是。

更无一个识玄旨，只有归宗较些子。捡点将来，玄沙道底。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。